Document ID: 32013R0877

KOMMISSIONENS DELEGEREDE FORORDNING (EU) Nr. 877/2013
af 27. juni 2013
om supplering af Europa-Parlamentets og Rådets forordning (EU) nr. 473/2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet (1), navnlig artikel 10, stk. 3, og
ud fra følgende betragtninger:
(1)
Forordning (EU) nr. 473/2013 fastlægger en tættere overvågning for de medlemsstater, der har euroen som valuta, og hvor proceduren for uforholdsmæssigt store underskud er indledt, gennem yderligere rapporteringskrav med det formål at sikre forebyggelse og tidlig korrektion af enhver afvigelse fra Rådets henstillinger eller afgørelser om at rapportere om det uforholdsmæssigt store underskud.
(2)
En sådan overvågning supplerer de eksisterende indberetningskrav i artikel 3, stk. 4, litra a), og artikel 5, stk. 1, litra a), i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (2), i henhold til hvilke en medlemsstat, hvor proceduren for uforholdsmæssigt store underskud omfattes af en rådshenstilling, jf. traktatens artikel 126, stk. 7, eller en meddelelse, jf. traktatens artikel 126, stk. 9, skal underrette Rådet og Kommissionen om de foranstaltninger, der er truffet for at korrigere det uforholdsmæssigt store underskud. Rapporten skal indeholde oplysninger om målene for henholdsvis offentlige udgifter og indtægter og for de diskretionære foranstaltninger på henholdsvis udgifts- og indtægtssiden, der fastsættes i overensstemmelse med Rådets henstilling, samt oplysninger om de foranstaltninger, der allerede er vedtaget eller påtænkes vedtaget for at nå de fastsatte mål.
(3)
Forordning (EU) nr. 473/2013 supplerer dette oprindelige rapporteringskrav ved at kræve en hyppigere rapportering fra de medlemsstater, der har euroen som valuta, og hvor proceduren for uforholdsmæssigt store underskud er indledt. Disse sidstnævnte aflægger hver sjette måned rapport til Kommissionen og til Det Økonomiske og Finansielle Udvalg, såfremt de er omfattet af en rådshenstilling vedtaget i medfør af artikel 126, stk. 7, og hver tredje måned, såfremt de er omfattet af en rådsbeslutning om at angive en frist, jf. artikel 126, stk. 9, i TEUF, om de foranstaltninger, de har truffet for at korrigere det uforholdsmæssigt store underskud. Rapporten bør, for den samlede offentlige sektors og dennes delsektorers vedkommende, indeholde budgetgennemførelsen i løbet af året, budgeteffekten af diskretionære foranstaltninger på både udgifts- og indtægtssiden, målene for de offentlige udgifter og indtægter, med oplysninger om de foranstaltninger, der allerede er vedtaget, og om arten af de foranstaltninger, der påtænkes vedtaget for at nå de fastsatte mål. Denne hyppigere indberetning vil hjælpe Kommissionen og Det Økonomiske og Finansielle Udvalg med løbende at overvåge, om den pågældende medlemsstat er på rette spor med hensyn til at korrigere sit uforholdsmæssigt store underskud.
(4)
I henhold til artikel 10, stk. 3, i forordning (EU) nr. 473/2013, skal indholdet af denne yderligere rapport specificeres af Kommissionen. Denne delegerede retsakt anviser en klar ramme for de oplysninger, som skal indberettes af de medlemsstater, der har euroen som valuta, og hvor proceduren for uforholdsmæssigt store underskud er indledt. Den rapportering, der fastlægges ved denne delegerede forordning, vil give et struktureret og harmoniseret billede af budgetsituationen i de berørte medlemsstater. Denne rapport bør indeholde årlige og kvartalsvise data for at levere nærmere enkeltheder om den løbende korrektion. Data bør indberettes efter kasseregnskabs- og periodiseringsprincippet (i henhold til det europæiske nationalregnskabssystem (ENS)) for at give en bedre forståelse af dynamikken i budgetsituationen. I betragtning af, at en procedure for uforholdsmæssigt store underskud kan indledes på basis af manglende overholdelse af referenceværdierne i traktaten for underskuddet og/eller gældskvoten (forholdet mellem den offentlige gæld og BNP), bør udviklingen i de væsentligste komponenter af det offentliges underskud og gældsudviklingen indberettes.
(5)
De faktiske data, der rapporteres efter denne delegerede retsakt, bør være konsistente i forhold til de data, der indberettes til Eurostat i forbindelse med proceduren for uforholdsmæssigt store underskud -
VEDTAGET DENNE FORORDNING:
Artikel 1
Genstand
Denne forordning fastlægger de nærmere enkeltheder vedrørende indholdet af de rapporter, som Kommissionen kan anmode om fra de medlemsstater, der har euroen som valuta, og hvor proceduren for uforholdsmæssigt store underskud er indledt.
Artikel 2
Rapportens struktur og indhold
1. De i artikel 1 omhandlede rapporter skal have følgende struktur:
-
aktuelle balancer, gældsudvikling, og opdaterede budgetplaner for korrektionsperioden for den samlede offentlige sektor og dennes delsektorer
-
beskrivelse og kvantificering af den skattepolitiske strategi i nominelle og strukturelle termer (saldoens konjunkturkorrigerede komponent, ekskl. engangsforanstaltninger og andre midlertidige foranstaltninger) til korrektion af det uforholdsmæssigt store underskud inden for den af Rådet fastsatte tidsfrist med hensyn til Rådets seneste henstilling eller meddelelse om at fastlægge en frist, jf. artikel 126, stk. 7, eller artikel 126, stk. 9, i TEUF, herunder detaljerede oplysninger om planlagte budgetforanstaltninger eller foranstaltninger, der allerede er truffet med henblik på at opnå disse mål samt deres budgeteffekt.
2. Rapporterne skal indeholde tabeller som anført i bilaget til denne forordning.
Artikel 3
Ikrafttræden
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat i overensstemmelse med traktaterne.
Udfærdiget i Bruxelles, den 27. juni 2013.

Labels: 12
2
15
19